AIŠKINAMASIS RAŠTAS

Dėl uždarosios akcinės bendrovės „Molėtų vanduo“ 2016 m. finansinių ataskaitų rinkinio tvirtinimo, pelno (nuostolių) paskirstymo, valdybos nario atšaukimo ir valdybos nario rinkimo

**1. Parengto tarybos sprendimo projekto tikslai ir uždaviniai**

Molėtų rajono savivaldybė UAB „Molėtų vanduo“ (toliau – Bendrovė) valdo 10 081 357 (100 proc.) paprastąsias vardines 0,29 euro vertės akcijas, kurių nominali vertė 2 923 593,53 euro.

Vadovaudamasi Lietuvos Respublikos akcinių bendrovių įstatymo 34 straipsnio 8 dalimi, UAB „Molėtų vanduo“ valdyba 2017 m. balandžio 10 d. pateikė visuotiniam akcininkų susirinkimui – Molėtų rajono savivaldybės tarybai - Bendrovės 2016 m. audituotą metinių finansinių ataskaitų rinkinį, pelno (nuostolių) paskirstymo projektą ir Bendrovės metinį pranešimą. Visuotinis akcininkų susirinkimas turi išimtinę teisę tvirtinti Bendrovės metinių finansinių ataskaitų rinkinį ir priimti sprendimą dėl pelno (nuostolių) paskirstymo.

Nepriklausomo auditoriaus nuomonė - finansinės ataskaitos visais reikšmingais atžvilgiais teisingai pateikia Bendrovės 2016 m. gruodžio 31 d. finansinę būklę ir tą dieną pasibaigusių metų finansinės veiklos rezultatus.

2016 metų pradžioje Bendrovė turėjo 451 097 eurų nuostolį. Molėtų rajono savivaldybės taryba priėmė sprendimą sumažinti Bendrovės įstatinį kapitalą 451 097 eurais nuo 3 374 690,53 euro iki 2 923 593,53 euro, vien tam, kad būtų panaikinti bendrovės balanse įrašyti nuostoliai ir anuliavo 1 555 507 vienetus paprastųjų vardinių akcijų, kurių bendra nominali vertė – 451097 eurai. Ataskaitiniais finansiniais metais Bendrovė patyrė 128 437 eurų nuostolį. Nepaskirstytieji nuostoliai ataskaitinių finansinių metų pabaigoje – 128 437 eurai – perkeliami į 2017 metus.

Bendrovės direktorius už praėjusių metų veiklą atsiskaitė Savivaldybės vadovams. Bendrovės veikla įvertinta gerai.

Pagrindinis 2017 metų uždavinys – sėkmingai įgyvendinti „Vandens tiekimo ir nuotekų tvarkymo infrastruktūros plėtra ir rekonstrukcija Molėtų r. Inturkėje (Pakrovų k.), Giedraičiuose ir Alantoje“ projektą.

Bendrovė gavo valdybos nario Jono Vaitėno prašymą atšaukti jį iš Bendrovės valdybos, nepasibaigus kadencijai. Molėtų rajono savivaldybės administracija 2017 m. balandžio 18 d. raštu Nr. B88-11 „Dėl valdybos nario pasiūlymo į UAB „Molėtų vanduo“ valdybą“ siūlo Bendrovės valdybos nariu iki veikiančios valdybos kadencijos pabaigos išrinkti kaimo turizmo sodybos „Kliukai“ savininką Vytį Štelbį.

Parengto sprendimo projekto tikslas – patvirtinti Bendrovės 2016 m. audituotą metinių finansinių ataskaitų rinkinį ir paskirstyti 2016 m. pelną (nuostolius), sumažinti įstatinį kapitalą, anuliuoti akcijas ir pakeisti Bendrovės įstatus.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas ir 3 dalies 9 punktas, 48 straipsnio 2 dalis;

Lietuvos Respublikos akcinių bendrovių įstatymo 4 straipsnio 10 dalis, 20 straipsnio 1 dalies 3,4, 9 ir 10 punktai, 24 straipsnio 1 dalis, 52 straipsnio 1 dalis, 2 dalies 1 punktas, 3 dalies 2 punktas, 53 straipsnio 6 dalies 2 punktas, 58 straipsnio 2 dalis, 59 straipsnio 1 ir 2 dalys.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Bendrovės direktorius.